Kan støv give erstatning? Det håber Niels Just Poulsen fra Thisted - torsdag fik han besøg af Taksationskommissionen, som skal træffe beslutningen. - De virkede meget proaktive og interesserede i mine argumenter, så jeg er positiv, siger Niels Just Poulsen. For det støver stadig lidt ud over det sædvanlige ved Teglværksvej i Thisted. Det gør det, efter Banedanmark lukkede en vej og erstattede den med en grusvej. Niels Just Poulsen kan ikke hænge vasketøj udenfor og kan vaske sin bil dagligt. - Min eneste interesse er bare at blive fri for de støvgener. Kort og godt, siger han. Derfor kræver han erstatning fra BaneDanmark, der har sløjfet en farlig jernbaneoverskæring - og i stedet lavet en grusvej som erstatningsvej. Men BaneDanmark mener, at de har gjort alt efter reglerne - til stor frustration for Niels Just Poulsen. - Det kan jo ikke være rigtigt, at man laver sådan et jammerligt setup, siger han. Taksationskommissionen kommer med en afgørelse om otte uger. Hvis udfaldet af den afgørelse er til BaneDanmarks fordel, planlægger Niels Just Poulsen et civilt søgsmål.

Referat:
Niels Just Poulsen fra Thisted er godt og grundigt træt af støvet fra den erstatningsvej, BaneDanmark har oprettet.